
Linnavara tasuta kasutusse andmine
(OÜ Narva Jäätmekäitluskeskus)
1. ASJAOLUD JA MENETLUSE KÄIK
2018. aastal Narva linnale olid eraldatud rahalised vahendid jäätmemajanduse arendamiseks kohaliku omavalitsuse ehk Narva linna tasandil. Rahaliste vahendite saamine oli tingitud sellest, et Narva linn on täitnud kõik sihtotstarbelise rahaliste vahendite saamise eelduseks olevad tingimused, muu hulgas korraldatud jäätmeveo rakendamine, kehtiva jäätmekava ja jäätmehoolduseeskirja olemasolu jm.
Narva Linnavalitsuse Linnamajandusamet on 2019. aastal esitanud Keskkonnaministeeriumi vastavale osakonnale taotluse kooskõlastada kaubiku ost Narva Jäätmekäitluskeskusele nimetatud rahaliste vahendite arvelt. Taotlusele sai Narva Linnavalitsuse Linnamajandusamet positiivse vastuse. Olgu lisatud, et rahaliste vahendite eesmärgipäraseks kasutamiseks Narva linn ei vajanud Keskkonnaministeeriumi ega muu riigiasutuse eelnevat kooskõlastust ning vastavasisuline taotlus oli esitatud pelgalt kindlustunde tugevdamiseks.
2019. aastal algatas Narva Linnavalitsuse Linnamajandusamet riigihanke viitenumbriga 214212 „Kaubiku ost Narva Jäätmekäitluskeskusele“, mille tulemusena sõlmiti hankeleping ning soetati Möller Auto Viru OÜ-lt kaubik Volkswagen Crafter kogumaksumusega 35 989,20 EUR, millele lisandub käibemaks. Kaubik anti Narva Linnavalitsuse Linnamajandusametile üle 2. märtsil 2020. a. Kuna kaubiku soetamise eesmärk on selle kasutamine Narva Jäätmekäitluskeskuse igapäevases töös (eelkõige tavajäätmete kogumine ja vedu), tuleb kaubik anda Osaühingule Narva Jäätmekäitluskeskus üle. Osaühing Narva Jäätmekäitluskeskus on Narva linna osalusega ettevõte. 
Linnavara tasuta kasutusse andmine eeldab Narva Linnavolikogu 17.03.2005. a määruse nr 14 “Linnavara kasutusse andmise kord” § 7 järgi Narva Linnavalitsuse vastavasisulise korralduse andmist.

Küsimus oli arutusel Narva Linnavalitsuse linnavarakomisjoni koosolekul 16.04.2020 (protokoll nr 4), kus otsustati:
1. Anda Osaühingule Narva Jäätmekäitluskeskus, registrikood 11336157, Möller Auto Viru OÜ-lt üle kaubik Volkswagen Crafter kogumaksumusega 35 989,20 EUR (millele lisandub käibemaks).
2. Narva Linnavalitsuse Linnamajandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD ALUSED
Narva Linnavolikogu 17.03.2005. a määruse nr 14 “Linnavara kasutusse andmise kord” (edaspidi ka Kord) § 46 lg 4 kohaselt avaliku enampakkumiseta või eelläbirääkimisteta pakkumiseta võib anda kasutusse linnavara, mis antakse kasutusse Korra § 7 lõikes 2 nimetatud subjektidele.

Korra § 7 lg 2 p 7 alusel linnavalitsuse korraldusega võib linnavara kasutusse anda tasuta või “Üüritasu arvestuse metoodilisele juhendiga” ette nähtust madalama tasu eest tähtajaga kuni 5 aastat või tähtajatult juriidilistele isikutele, kelle osanikuks on Narva linn.
3. OTSUS

3.1. Anda Osaühingule Narva Jäätmekäitluskeskus, registrikood 11336157, avalikku enampakkumist korraldamata määramata ajaks tasuta kasutusse kaubik Volkswagen Crafter kogumaksumusega 35 989,20 EUR (millele lisandub käibemaks).

3.2. Narva Linnavalitsuse Linnamajandusametil sõlmida Osaühinguga Narva Jäätmekäitluskeskus, registrikood 11336157, punktis 3.1 nimetatud linnavara tasuta kasutamise leping.

4. RAKENDUSSÄTTED

4.1. Linnamajandusametil teha korraldus teatavaks puudutatud isikutele.
4.2. Korraldus jõustub seadusega sätestatud korras.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

